A. Záborská, poslankyňa: (2002-04-04):
I. Presperín, podpredseda NR SR: To znamená, že nebudeme pokračovať v rokovaní o tomto návrhu zákona. Panie poslankyne, páni poslanci, teraz pristúpime k prvému čítaniu o vládnom návrhu zákona o sociálnom poistení . Vládny návrh zákona ste dostali ako tlač 1381. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1547. Z poverenia vlády Slovenskej republiky návrh zákona uvedie minister práce, sociálnych vecí a rodiny Slovenskej republiky Peter Magvaši. Prosím pána ministra, aby sa ujal slova. P. Magvaši, minister práce, sociálnych vecí a rodiny SR: Vážený pán podpredseda, vážené panie poslankyne, vážení páni poslanci, predkladám vám vládny návrhu zákona o sociálnom poistení, ktorý je kľúčovým zákonom v napĺňaní koncepcie reformy sociálneho poistenia v Slovenskej republike, ktorú prerokovala aj Národná rada Slovenskej republiky. A prijala k tomu aj svoje uznesenie č. 721 z 15. februára 2000. Vláda tento návrh schválila 20. februára svojím uznesením č. 153 a vychádza sa z toho, že podľa čl. 39 ods. 1 Ústavy Slovenskej republiky občania majú právo na primerané hmotné zabezpečenie pri nespôsobilosti na prácu, ako aj pri strate živiteľa. Podrobnosti o týchto právach ustanoví zákon. Práve takýmto mal byť zákon o sociálnom poistení, to znamená zákon, ktorý má napĺňať základné ústavné práva občanov Slovenskej republiky. Súčasný systém sociálneho zabezpečenia nezodpovedá zmeneným spoločensko-ekonomickým podmienkam, ktoré sú charakterizované prechodom na trhové hospodárstvo, ale najmä neumožňuje pružne reagovať na prebiehajúce ekonomické a demografické zmeny v spoločnosti. A práve preto bolo potrebné pristúpiť k zásadnej zmene aj v oblasti sociálneho zabezpečenia. Celý proces transformácie sociálnej sféry, ktorého základy sú ešte kdesi v začiatku deväťdesiatych rokov, ktoré naznačili budovanie celej sociálnej sféry na troch pilieroch sústavy, a to je sociálne poistenie, štátna sociálna podpora a sociálna pomoc, vlastne sa podaril v tých dvoch častiach – štátna sociálna podpora a sociálna pomoc – v určitej miere naplniť, ale práve tá oblasť sociálneho poistenia zostala nepokrytá. V procese tvorby vládneho návrhu zákona o sociálnom poistení sa, samozrejme, prejavovali rôzne názorové trendy, čo dosť zásadne ovplyvňovalo postup prác na tomto zákone. Zabezpečovací charakter doterajších právnych úprav sa len ťažko dostáva do povedomia spoločnosti, napriek uvedomeniu si potreby zmeny, najmä vo vzťahu k motivácii, zvýrazneniu zásluhovosti jednotlivca pri riešení krytých sociálnych udalostí. Ako som už uviedol, ide o kľúčový zákon a predstavuje to komplexnú právnu úpravu systému základného sociálneho poistenia, ktorý sa tiež aj nazýva ako prvý pilier tohto systému, ktorý je založený na priebežnom spôsobe financovania. Dochádza tak k prebudovaniu sociálneho zabezpečenia, k vytvoreniu sociálne spravodlivého systému založeného na osobnej participácii občana, sociálnej solidarity, ale aj garancií štátu. Ale to, čo je, myslím si, najdôležitejšie, je, že týmto zákonom sa vytvára základný predpoklad alebo vytvorenie určitého predpolia na budovanie druhého piliera sociálneho poistenia založeného na kapitalizačnom spôsobe financovania. Vládny návrh zákona vymedzuje sociálne poistenie ako základné sociálne poistenie, ktoré zahŕňa nemocenské poistenie, dôchodkové poistenie a úrazové poistenie. Za sociálne poistenie sa považuje aj doplnkové dôchodkové poistenie upravené zákonom č. 123/1996 Z. z. o doplnkovom dôchodkovom poistení zamestnancov a o zmene a doplnení niektorých zákonov v znení zákona č. 409/2000 Z. z., ale aj sociálne zabezpečenie alebo výsluhové zabezpečenie upravujúce nadstavbu k základnému sociálnemu zabezpečeniu, v podstate teda k poisteniu. Vláda vo svojom programovom vyhlásení, v časti Sociálna politika, sa zaviazala, že prijme vo svojom režime koncepciu reformy a na to v nadväznosti základnú transformáciu sociálneho poistenia, teda vlastne prechodu zo sociálneho zabezpečenia na sociálne poistenie. A dala aj vlastne takú základnú víziu o tom, že tento systém by mal byť budovaný na princípe univerzálnosti. Musím povedať v úvode, že univerzálnosť v tomto návrhu zákona nie je plne uplatnená z dôvodu určitých špecifických situácií, ktoré nastali postupne budovaním samostatných zákonov o štátnej službe pri tzv. silových rezortoch, a preto aj vlastne do Národnej rady je predložený návrh zákona na otázku sociálneho zabezpečenia, problematiky zabezpečenia policajtov, vojakov a všetkých silových rezortov. Samozrejme, uplatnenie tohto zákona je podmienené aj vybudovaním zodpovedajúceho inštitucionálneho zámeru. Vláda Slovenskej republiky odsúhlasila pôžičku, a je vlastne pripravená na podpis aj zároveň, zo Svetovej banky, ktorá by mala vytvoriť vybudovanie komplexného informačného systému celej sociálnej sféry. Ale veľmi dôležitá práve je do časti budovania skutočne reálneho sociálneho poistenia a vytvárania reálnych vlastne účtov jednotlivých poistencov. Preto aj v návrhu tohto zákona je upravená problematika výberu a vymáhania poistného na poistenie v nezamestnanosti a príspevku do garančného fondu ako jedna zo systémových krokov budovania komplexného informačného systému a inštitucionálneho zabezpečenia všetkých poistných systémov v sociálnej sfére. Chcel by som teda, vážené panie poslankyne a páni poslanci, na záver povedať, že tento vládny návrh zákona o sociálnom poistení si dáva ambíciu, aby bol skutočne fundamentálnym zákonom na dlhšie obdobie ako vlastne obdobie jednej dekády, že vytvára vlastne kľúčový, zvratový moment v celej reforme sociálneho poistenia, ktorá prebiehala tu celé tri roky, a je vlastne odrazovým mostíkom pre ďalšie zákony, ktoré sú pripravené do Národnej rady Slovenskej republiky. Ďakujem za pozornosť. I. Presperín, podpredseda NR SR: Ďakujem pekne pánu ministrovi. Prosím, aby zaujal miesto pre navrhovateľov. Dávam slovo spravodajcovi, ktorého určil navrhnutý gestorský výbor, výbor pre sociálne veci a bývanie, podpredsedovi tohto výboru poslancovi Marianovi Mesiarikovi. M. Mesiarik, poslanec: Vážený pán predsedajúci, pán minister, vážené poslankyne, poslanci, vystúpiť na dnešnej schôdzi Národnej rady k uvedenému návrhu zákona ma určil Výbor Národnej rady Slovenskej republiky pre sociálne veci a bývanie uznesením prijatým na svojej 77. schôdzi. Dovoľte preto, aby som predložil v prvom čítaní v súlade s § 73 zákona Národnej rady o rokovacom poriadku v znení neskorších predpisov túto správu. Konštatujem, že uvedený návrh zákona spĺňa z formálnoprávnej stránky všetky náležitosti uvedené v § 67 a v § 68 zákona č. 350/1996 Z. z., ako aj náležitosti určené v legislatívnych pravidlách. Z toho vyplýva, že návrh zákona obsahuje paragrafové znenie, dôvodovú správu. Chcem pripomenúť, že predložený návrh zákona patrí medzi zásadné zákony, ktoré zabezpečujú realizáciu koncepcie reformy sociálneho poistenia, preto očakávam širokú a vecnú rozpravu v prvom čítaní, ktorú si zrejme tento významný návrh zákona vyžaduje. Verím, že poslanci po rokovaní v druhom čítaní vo výboroch Národnej rady Slovenskej republiky svojimi pozmeňujúcimi a doplňujúcimi návrhmi tento zákon vylepšia tak, aby sa jeho schválenie stretlo s pochopením u občanov Slovenskej republiky, pretože tento zákon je určený práve občanom. Dôvodová správa rozoberá príčiny finančného systému, ktoré sú jednou z príčin dôchodkového systému. Komplexné riešenie prebudovania sociálneho zabezpečenia je obsahom základných programových dokumentov vlády Slovenskej republiky. Základným koncepčným zámerom je utvorenie sociálne spravodlivého systému sociálneho zabezpečenia založeného na participácii občana, sociálnej solidarity a garancií štátu. Predložený návrh zákona vymedzuje sociálne poistenie ako základné sociálne poistenie, ktoré bude zahŕňať problematiku súčasného nemocenského poistenia, dôchodkového zabezpečenia a odškodňovania pracovných úrazov a chorôb z povolania, t. j. nemocenské poistenie, dôchodkové poistenie a úrazové poistenie. Predložený návrh zákona je v súlade s Ústavou Slovenskej republiky. Návrh zákona prerokovala Rada hospodárskej a sociálnej dohody Slovenskej republiky na dvoch zasadnutiach, a to 25. januára 2002 a 1. februára 2002, avšak nedospela k dohode z dôvodu nesúhlasného stanoviska Konfederácie odborových zväzov Slovenskej republiky. Pripomienky Asociácie zamestnávateľských zväzov a združení boli akceptované. Zásadná pripomienka Konfederácie odborových zväzov Slovenskej republiky, aby bola priama garancia štátu celého sociálneho systému sociálneho poistenia a aby dávky úrazového poistenia netvorili nadstavbu dávok nemocenského poistenia a dôchodkového poistenia, nebola akceptovaná. Návrh zákona je v súlade s dohovormi Medzinárodnej organizácie práce. Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z., odporúčam, aby sa Národná rada po rozprave uzniesla tento zákon prerokovať v druhom čítaní. Budem zároveň odporúčať, aby návrh zákona bol pridelený Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu a Výboru Národnej rady Slovenskej republiky pre zdravotníctvo. Za gestorský výbor navrhujem v súlade s citovaným rozhodnutím predsedu Národnej rady Slovenskej republiky výbor pre sociálne veci a bývanie. Súčasne budem navrhovať, aby výbory, ktorým bol uvedený návrh pridelený, tento prerokovali v lehote do 7. mája a gestorský výbor do 10. mája 2002. Ďakujem, pán predsedajúci, prosím, otvorte rozpravu. I. Presperín, podpredseda NR SR: Ďakujem, pán poslanec. Prosím, aby ste zaujali miesto pre spravodajcov. Vážení páni poslanci, panie poslankyne, otváram rozpravu o tomto bode programu. Písomne sú za kluby prihlásení traja poslanci, za klub SOP-SZS-LDÚ pán poslanec Mesiarik, za klub KDH Július Brocka a za HZDS Vojtech Tkáč. Ostatní písomne prihlásení nie sú. Čiže v poradí, v akom som ich čítal, prosím, budem im dávať slovo. Najskôr vystúpi pán poslanec Mesiarik za klub SOP-SZS-LDÚ. Nech sa páči. M. Mesiarik, poslanec: Vážený pán predsedajúci, pán minister, vážené kolegyne, kolegovia, dovoľte, aby som vo vystúpení stručne poukázal na niektoré problémy, na ktoré je potrebné podľa môjho názoru upozorniť už v prvom čítaní. Predovšetkým chcem zvýrazniť, tak ako už predkladateľ pán minister tu naznačil, že po niekoľkých desaťročiach ide o veľmi vážny a o jeden z najvážnejších zákonov týkajúcich sa všetkých občanov, ide o zákon, ktorý by mal na dlhé obdobie do budúcna ovplyvňovať veľmi citlivú oblasť – oblasť sociálneho poistenia, po starom povedané, sociálneho zabezpečenia. Chcem len pripomenúť, že tento návrh zákona nie je dielom len súčasného rezortu, súčasných rokovaní, ale tento návrh zákona je dielom a výsledkom niekoľkoročnej, možnože desaťročnej práce, ktorá bola vlastne výsledkom rokovaní, kompromisov viacerých vlád, viacerých rezortov a, samozrejme, i sociálnych partnerov. Ja osobne vítam, že konečne máme určitý štartovací mostík, že parlament sa týmto okamihom dostáva do zásadného riešenia reformy sociálneho poistenia. Aj napriek tomu, že bolo dostatok času a ide o dlhodobý proces, mrzí ma, že musím konštatovať, že v niektorých návrhoch, v niektorých ustanoveniach tento zákon je v zásadnom rozpore s tým, o čom sme hovorili i tu v tejto Národnej rade, s koncepciou, hlavne preto, že opätovne zakladá nerovnosť, opätovne nie je opatrený univerzálnosťou a opätovne sa vracia k akýmsi kategóriám občanov. Ja chcem len pripomenúť, že nie je tomu tak dávno, čo sme v Národnej rade ukončili existenciu pracovných kategórií, kde hlavným dôvodom, prečo sme aj súhlasili s ukončením pracovných kategórií, bolo, že treba urobiť univerzálny systém, že treba urobiť základný systém rovnaký pre všetkých občanov bez rozdielu na ich pracovné zásluhy, výsledky a tak ďalej. Dneska je tomu inak a vidíme, že opätovne silové rezorty, polícia, armáda, SIS-ka a ďalšie, ktoré si môžete pozrieť v návrhu zákona, idú akýmsi iným spôsobom. Som proti tomu. A pokiaľ v druhom čítaní nedôjde k dohode, budem navrhovať, aby sme opätovne aj pre ostatných občanov pracujúcich na rizikových pracoviskách, nemám na mysli len baníkov, sú aj iné rizikové pracoviská, zaviedli späť pracovné kategórie, pretože nemalo byť zmyslom vyčleniť len určitú časť cieľových rezortov, na ktorých, aspoň si myslím, že to bol dôvod, štátu záleží, pretože štát bránia, majú svoje výsostné postavenie v obrannom systéme. To je jedna zásadná pripomienka a ja verím, že dôjde k dohode, že nájdeme určitý kompromis a vrátime sa k tomu podstatnému, že tento zákon bude opatrený univerzálnosťou. Takisto chcem vzniesť námietku. Ak si dobre preštudujete tento návrh, opätovne sa zakladá nerovnosť a diskriminácia v oblasti platenia poistného. Zápasíme dlhé desaťročia s problémom prístupu štátu k svojim poistencom, k diskriminácii ostatných poistencov, ktorí platia vyššie príspevky a poistné, ako platí štát za svojich, opätovne v tomto návrhu zákona sa to umožňuje. Upozorňujem, že je to nesprávne a nepomôže to zlepšeniu stavu v sociálnej oblasti, hlavne v tejto reforme, pretože opätovne sa Sociálna poisťovňa, resp. iné ustanovizne dostanú takýmto spôsobom o niekoľko rokov do finančnej tiesne. Máme zásadnú výhradu a budeme navrhovať pre druhé čítanie aj vyriešenie problému minimálneho dôchodku. Je predsa nenormálne, ak občan celý život platí poistné a vzhľadom na ekonomické pohyby spoločnosti, vzhľadom na infláciu alebo iné činitele sa mu môže stať, že dôchodok, ktorý mu vyjde nielen zo základného systému, nebude mu vlastne pokrývať ani základné životné náklady. Myslím si, že bude skutočne potrebné zvážiť, aby sme pre istotu poistencov občanov zabezpečili určitú minimálnu výšku dôchodku, ktorá by zase na druhej strane občanovi a poistencovi zabezpečila aspoň to skromné prežitie, pokiaľ sa nebude sám aktívne zapájať do pripoistenia a ďalších foriem zvýšenia si dôchodku v starobe. Takisto budeme navrhovať a máme pripomienku voči tomu, že tento návrh v podstate neumožňuje jasným spôsobom odísť do dôchodku v skoršom veku. Nechceme sa vrátiť k tomu, aby na úkor jednej časti poistencov druhí išli do dôchodku vo veku 50, 55 rokov alebo v inej vekovej hranici, ale chceme, a bolo by veľmi správne podľa nás, aby zákon umožnil občanovi, ak chce ísť do dôchodku, nech ide, ale, samozrejme, za určitých podmienok. A, samozrejme, ak pôjde skôr v nižšom veku, nech ide s takým výpočtom, ktorý mu primerane bude na ten vek zo základného systému prináležať. Takisto chcem vzniesť námietku a upozorniť na oblasť úrazového poistenia, pretože, tak ako je v návrhu zákona stanovené, dávky úrazového poistenia by mali tvoriť iba nadstavbu dávok základného dôchodkového a nemocenského poistenia. Nemyslím si, že je to správne. Treba to premyslieť, pretože úrazové poistenie je veľmi významnou súčasťou sociálneho poistenia, je veľmi významnou súčasťou ošetrenia tej časti občanov, ktorí, žiaľ, prídu v práci o svoje zdravie nie vlastnou vinou. Je viacej otázok otvorených v tomto návrhu, ktoré bude treba ešte prediskutovať počas obdobia do rokovania v druhom čítaní. Nebudem teraz tieto otázky otvárať. Myslím si, že bude dostatok času vo výbore pre sociálne veci a bývanie, ale i v pracovných rokovaniach behom toho mesiaca, aby sme si veci vyjasnili a dali ich na správnu mieru. Chcem však upozorniť na jeden zásadný problém a to je problém akéhosi náznaku diskriminácie občanov, ktorí z dôvodu ťažkého zdravotného postihnutia nemôžu byť zamestnaní. Je skutočne potrebné sa opätovne pozrieť na skupinu občanov, ktorých zákon ošetruje, ťažko zdravotne postihnutých, ktorým tento návrh vlastne stanovuje prísne kritériá a, doslova by som povedal, znemožňuje aktívne sa zapojiť do pracovného procesu. Pritom vieme všetci dobre, že zákon o sociálnej pomoci a ďalšie zákony, ktoré túto časť občanov ošetrujú, sú limitované finančne a nemáme dostatok prostriedkov na to, aby sme týmto ľuďom vytvorili dobré podmienky pre vzdelávanie, zapojenie sa do pracovného pomeru. Chcel by som preto vyzvať už pri prvom čítaní predkladateľa, i vás, vážené poslankyne, poslanci, aby ste skutočne sa zamysleli nad týmto problémom, aby sme hlavne túto časť, veľmi citlivú časť a nie malú časť početnú v Slovenskej republike nediskriminovali tým, že im znemožníme pri tom ťažkom údele svojho osudu zapojiť sa do pracovného procesu aspoň takou formou, ako im to ten zdravotný stav umožňuje, či už ide o nevidiacich alebo ľudí postihnutých chorobami, ktoré ich pripútali na invalidný vozíček. Chcem ešte pripomenúť aj jednu ďalšiu kategóriu. A to je vôbec systém a formy dôchodkov, mám na mysli teraz vdoveckého dôchodku. Pokiaľ si dobre pozriete návrh a prepočítame si určité, by som povedal, riešenia z hľadiska výšky vdoveckého dôchodku, treba skutočne na tento problém sa bližšie pozrieť, aby vdovecký dôchodok zabezpečoval takisto už v tomto základnom systéme aspoň tie základné životné podmienky. Na prvé čítanie by som chcel oznámiť a prehlásiť, pokiaľ by som aj za klub hovoril, že aj napriek týmto výhradám, napriek problémom, ktoré sa tu vyskytujú, ale vzhľadom na zložitosť zákona a veľmi ťažké hľadanie kompromisu určite tento návrh podporíme pre druhé čítanie a budeme hľadať spoločné cesty tak, aby sme celý systém vylepšili, aby sme sa vrátili k tomu, čo sme povedali na začiatku sociálnej reformy ešte v roku 1993. Ďakujem. I. Presperín, podpredseda NR SR: Ďakujem pánu poslancovi Mesiarikovi. Nie sú žiadne faktické poznámky. Pán poslanec Brocka, nech sa páči.